open-index/open-wikipedia-markdown huggingface dataset:
Fungisidi

**Fungisidit** ovat torjunta-aineiden eli pestisidien alaryhmä. Se tarkoittaa aineita, jotka estävät kasvien sienitauteja. Niitä käytetään sekä siemenien peittaukseen että levitetään kasvien kasvun aikana kasvustoon. Varhaisimpia fungisideja ovat peittausaineina käytetyt metyylielohopea ja elohopean alkoksialkyyliyhdisteet. Niitä ei Suomessa ympäristö- ja terveyshaittojen takia enää käytetä. Synteettisiä orgaanisia fungisideja ovat mm. benomyyli, tiofanaattimetyyli, mankotsebi ja tiraami. 

Puunsuoja-aineina on käytetty aiemmin myös fungisidisia kloorifenoleita, jotka on Suomessa kielletty.

Lääketieteessä sienitautien hoitoon käytettäviä aineita kutsutaan yleensä antimykooteiksi tai sienilääkkeiksi.

Suomessa markkinoilla olevat viljojen kasvitautien torjunta-aineet jaetaan vaikutustapansa perusteella viiteen eri ryhmään. DMI-aineet (triatsolit), strobiluriinit, aniliinipyrimidit, morfoliinit ja kloronitriilit.

Sienten soluseinien muodostumista estävien torjunta-aineiden tehoaineina käytetään mm. seuraavia yhdisteitä: 
*DMI-aineet: 
**Difenokonatsoli C19H17Cl2N3O3, CAS-numero 119446-68-3
**Metkonatsoli C17H22ClN3O, CAS-numero 125116-23-6
**Prokloratsi C15H16Cl3N3O2, CAS-numero 67747-09-5
**Propikonatsoli C15H17Cl2N3O2, CAS-numero 60207-90-1
**Protiokonatsoli C14H15Cl2N3OS, CAS-numero 178928-70-6
**Syprokonatsoli C15H18ClN3O, CAS-numero 94361-06-5
**Tebukonatsoli C16H22ClN3O, CAS-numero 107534-96-3
*Morfoliinit:
**Fenpropidiini C19H31N, CAS-numero 67306-00-7
**Fenpropimorfi C20H33NO, CAS-numero 67564-91-4
Sienten soluhengityksen estävien torjunta-aineiden tehoaineina käytetään mm. seuraavia yhdisteitä: 
*Strobiluriinit  (QoI-aineet):
**Atsoksistrobiini C22H17N3O5, CAS-numero 131860-33-8
**Kresoksiimi-metyyli C18H19NO4, CAS-numero 143390-89-0
**Pikoksistrobiini C18H16F3NO4, CAS-numero 117428-22-5
**Pyraklostrobiini C19H18ClN3O4, CAS-numero 175013-18-0
**Trifloksistrobiini C20H19F3N2O4, CAS-numero 141517-21-7
Sienten raaka-aineiden saantia estävien torjunta-aineiden tehoaineina käytetään mm. seuraavia yhdisteitä: 
*Aniliinipyrimidit :
**Syprodiniili C14H15N3, CAS-numero 121552-61-2
Sienten useisiin kohtiin vaikuttavien torjunta-aineiden tehoaineina käytetään mm. seuraavia yhdisteitä: 
*Kloronitriilit:
**Klorotaloniili C8Cl4N2, CAS-numero 1897-45-6

## Katso myös
*Hoitoresistentit sieni-infektiot

## Lähteet

## Aiheesta muualla

*Tieteen termipankki: Fungisidi
*Maa- ja elintarviketalouden tutkimuskeskus (MTT): Marja Jalli ja Peppi Laine, Fungisidien luokittelu, MTT Kasvintuotannon tutkimus
Oreste Baratieri

**Oreste Baratieri** (13. marraskuuta 1841 Condino, Tiroli – 7. elokuuta 1901 Sterzing, Tiroli) oli italialainen kenraali, joka komensi italialaisia joukkoja tappiollisessa sodassa Etiopiaa vastaan vuosina 1895–1896.

Baratieri liittyi nuoruudessaan Giuseppe Garibaldin vapaaehtoisjoukkoihin, jotka valtasivat vuonna 1860 Sisilian ja Etelä-Italian ja siten edistivät Italian yhdistymistä. Hän kuului Italian edustajainhuoneeseen vuosina 1876–1895 ja komensi vuosina 1887–1891 everstinä rykmenttiä Italian valtaamassa Eritreassa. Vuonna 1891 Baratieri nimitettiin kaikkien Afrikkaan sijoitettujen italialaisten joukkojen komentajaksi ja vuonna 1893 Eritrean kuvernööriksi. Hän pyrki houkuttelemaan Eritreaan yksityisiä sijoituksia sekä uudisasukkaita Euroopasta. Baratieri halusi myös laajentaa italialaisten siirtomaavaltaa Itä-Afrikassa. Vuonna 1894 hän valtasi Kassalan kaupungin.

Italian ja Etiopian välisessä sodassa Baratieri voitti prinssi Ras Mengeshan komentamat etiopialaiset tammikuussa 1895 Coatitin ja Serrafén taisteluissa. Kun keisari Menelik II hyökkäsi koko pääarmeijansa voimin italialaisia vastaan, Baratieri kärsi murskatappion Adowan taistelussa 1. maaliskuuta 1896. Hänet vedettiin sen jälkeen pois komentajantehtävistä ja haastettiin sotaoikeuteen, mutta oikeus vapautti hänet. Adowan tappion seurauksena Italia joutui tunnustamaan Etiopian suvereeniuden.

## Lähteet
Islanninkampasimpukka

**Islanninkampasimpukka** (*Chlamys islandica*) on subarktinen kampasimpukkalaji, jota esiintyy Pohjois-Atlantilla, muun muassa Norjassa Lofoottien pohjoispuolella ja Jan Mayenin, Karhusaaren ja Huippuvuorten merialueilla. Simpukan kuori on poimullinen ja väriltään lähinnä oranssi, kooltaan jopa 10&nbsp;cm:n levyinen.
Guadalcanalinmesikko

**Guadalcanalinmesikko** (*Guadalcanaria inexpectata*) on mesikoiden heimoon kuuluva varpuslintu.

## Levinneisyys
Guadalcanalinmesikkoa tavataan Salomonsaariin kuuluvalla Guadalcanalin saarella. Lajia on kuvattu suhteellisen yleisestä yleiseksi, ja se on luokiteltu elinvoimaiseksi.

## Lähteet
Paula af Heurlin

**Paula af Heurlin** (13. toukokuuta 1872 Helsinki – 15. marraskuuta 1947 Helsinki) oli suomalainen laulunopettaja ja raittiuden edistäjä.

Af Heurlinin vanhemmat olivat kirjapainon omistaja, filosofian maisteri Lars Oskar Wilhelm af Heurlin ja järjestövaikuttaja Augusta Helena Bergbom. Hän kävi Helsingin suomalaisen jatko-opiston ja Helsingin musiikkiopiston (1895) ja opiskeli Pariisin Schola cantorumissa 1900–1901. Helsingin kaupungin kansakoulujen laulunopettajana af Heurlin toimi 1901–1917. Viimeksi mainittuna vuonna hän julkaisi teokset *Kansakoulun uusi laulukirja* ja *Säveltapailun ja nuottiopin opas*. Af Heurlin toimi myös naisjärjestöissä, muun muassa Suomalaisen Konkordia-liiton puheenjohtajana vuodesta 1919. Hän jatkoi äitinsä aloittamaa toimintaa koulukeittoloiden edistäjänä ja osallistui raittiustyöhön Raittiusyhdistys Koiton musiikkitoiminnan johtajana sekä vuodesta 1908 Helsingin raittiuspiirin rahastonhoitajana ja 1922–1929 Naisten raittiuskeskuksen puheenjohtajana. 

## Lähteet

## Aiheesta muualla
* Suomalaisen Konkordia-liiton rahastolahjoittajien ja kunniajäsenten elämäkerrasto , s. 78–83. (Viitattu 23.2.2014.)
Yleisurheilun sisäratojen Suomen-mestaruuskilpailut 2014

**Yleisurheilun sisäratojen Suomen-mestaruuskilpailut 2014** järjestettiin Rovaniemellä 22.–23. helmikuuta 2014. 

## Mitalistit
### Miehet

### Naiset

## Lähteet
* Tulokset Tilastopaja. Viitattu 23.2.2014
* Tulokset Kilpailukalenteri.fi. Viitattu 23.2.2014
Heksanaali

**Heksanaali** eli **n-heksanaali** on orgaaninen yhdiste (aldehydi), joka on huoneenlämmössä (20 °C) olomuodoltaan väritöntä nestettä, jolla on voimakas haju. Sen kemiallinen kaava on C6H12O ja rakennekaava CH3(CH2)4CHO. Heksanaalista käytetään myös nimiä *heksaldehydi* ja *kapryylialdehydi*. 

Heksanaalin moolimassa on 100,16&nbsp;g/mol, sulamispiste –56,3&nbsp;°C, kiehumispiste 131&nbsp;°C, tiheys 0,8335&nbsp;g/cm3, hajukynnys noin 2&nbsp;ppm, leimahduspiste 32&nbsp;°C, taitekerroin 1,402–1,407 ja CAS-numero 66-25-1.

Heksanaali liukenee niukasti veteen, mutta hyvin alkoholiin ja muihin orgaanisiin liuottimiin. Yhdiste auto-oksidoituu ja polymeroituu erityisesti happamassa ympäristössä. Heksanaali kuuluu VOC-yhdisteisiin eli haihtuviin orgaanisiin yhdisteisiin ja sitä erittyy esimerkiksi paperista. Heksanaalia muodostuu linolihapon hapettumisreaktiossa. Heksanaali ärsyttää ihoa ja silmiä.

Yhdistettä esiintyy kukkien tuoksuissa ja semiokemikaalina eliöiden viestinnässä.

## Lähteet

## Aiheesta muualla
*Työsuojelu.fi: Heksanaali  (pdf) 
*Emilia Viitikko: Haihtuvien orgaanisten yhdisteiden kvantisointi paperista Tampereen ammattikorkeakoulu, Laboratorioalan koulutusohjelma, Opinnäytetyö, Joulukuu 2012 (pdf)
*PubChem: n-hexanal 
*Human Metabolome Database (HMDB): Hexanal 
*Food Component Database (FooDB): Hexanal 
*ChemBlink: Hexanal 
*Liber Herbarum II: Luettelo heksanaalia sisältävistä kasveista
*Dr. Duke's Phytochemical and Ethnobotanical Databases: Hexanal 
*Pherobase: Floral Compound - 6Ald 
*Pherobase: Semiochemical - 6Ald
Dalibor Šamšal

**Dalibor Šamšal** (s. 25. joulukuuta 1985 Rijeka) on kroatialaissyntyinen alppihiihtäjä, joka edustaa nyttemmin Unkaria ja Fullsport SE -seuraa. Aiemmin hänen seuransa oli SK Rijeka.

Šamšal kilpaili aikuisten arvokisoissa ensimmäisen kerran Bormion MM-kilpailuissa 2005 keskeyttäen sekä pujottelussa että suurpujottelussa. Myös Ären MM-kilpailuissa 2007 hänen laskunsa päättyivät keskeytyksiin. Val d’Isèren MM-kilpailuissa 2009 Šamšal oli suurpujottelussa 40:s. Garmisch-Partenkirchenin MM-kilpailuissa 2011 hän jäi ilman tulosta. Schladmingin MM-kilpailuissa 2013 Šamšal sijoittui pujottelussa 27:nneksi. Hän on osallistunut kolmiin olympialaisiin Kroatian edustajana. Torinossa 2006 ja Vancouverissa 2010 hän jäi ilman tulosta. Sotšissa 2014 Šamšal sijoittui pujottelussa 18:nneksi.

Alppihiihdon maailmancupissa Šamšal kilpaili ensimmäisen kerran Flachaun pujottelussa joulukuussa 2004. Ensimmäiset maailmancupin pisteensä hän saavutti Zagrebin pujottelussa tammikuussa 2009 oltuaan 22:s. Se on myös toistaiseksi hänen paras sijoituksensa maailmancupissa. Hän oli samalla sijalla Wengenin pujottelussa tammikuussa 2016.

## Lähteet
Salil eka salil vika

"**Salil eka salil vika**" on suomalaisartisti Musta Barbaarin kappale. Sen julkaisi Monsp Records digitaalisesti ladattavana debyyttisinglenä 23. elokuuta 2013. Kappaleen on sanoittanut Ruudolf, sen kertosäkeellä laulaa Aksim, ja tuotannosta vastaa Palmroth. Sanoituksiltaan kappale kertoo uhoavaan tyyliin mustien miesten oloista Suomessa. Kappaleelle on tehty myös musiikkivideo, joka julkaistiin videopalvelu YouTubessa kolme päivää ennen singlen julkaisua. Marraskuussa 2013 suomenvirolainen artisti Mäkki julkaisi kappaleesta oman versionsa, nimeltään "Laival eka laival vika". "Salil eka salil vika" pääsi kaupallisista listoista singlelistan kärkeen sekä latauslistan kuudennelle sijalle.

## Kappalelista
**Digitaalinen lataus**
#

## Listasijoitukset

## Lähteet
Vinka-alkaloidit

**Vinka-alkaloidit** ovat mitoosin estäjiä, joita käytetään syöpälääkkeinä. Alun perin vinkristiiniä ja vinblastiinia saatiin ruusukatara-kasvista (*Catharanthus roseus*, ent. *Vinca rosea*), mutta niistä on kehitetty kliiniseen käyttöön paremmin soveltuvia johdoksia. Käytössä olevia aineita ovat edellisten ohella vindesiini, vinorelbiini ja vinfluniini.

Vinka-alkaloidit sitoutuvat solunjakautumisessa tarvittavan sukkularihmaston tubuliini-proteiiniin ja pysäyttävät solun jakautumisen metafaasivaiheeseen. Tämä estää kasvaimen kasvua. Kuten syöpälääkkeet yleensäkin, vaikutuksia tulee myös normaaleihin kudoksiin, ja haittavaikutuksina todetaan mm. luuytimen verisolujen muodostumisen estymistä ja hermostovaurioita.

Vinka-alkaloideja käytetään etenkin leukemioiden, lymfoomien ja myeloomien hoitoon, mutta myös eräiden kiinteiden kasvaimien kuten keuhko-, munuais- ja rintasyövän hoitoon. Niitä annetaan laskimoon injektioina tai infuusioina.

## Lähteet

## Aiheesta muualla

*Finto.fi: Vinka-alkaloidit
*Chemoth.com: Vinca Alkaloids
Taksaanit

**Taksaanit** ovat syöpälääkkeitä. Amerikkalaisen marjakuusen eli lännenmarjakuusen (*Taxus brevifolia*) kuoresta löytyi paklitakseli, joka sitoutuu solunjakautumisessa tarvittavien mikrotubulusten tubuliiniproteiiniin ja estävät sen toimintaa. Tällöin syöpäsolun jakautuminen pysähtyy. Myöhemmin on kehitetty muita puolisynteettisiä taksaaneja kuten doketakseli ja kabatsitakseli. Taksaaneja käytetään monien eri kasvainten hoitoon.. 

Taksaanit aiheuttavat sivuvaikutuksina mm. verisolujen muodostumisen estymistä luuytimessä ja hermovaurioita. Myös muita syöpälääkkeille tyypillisiä sivuvaikutuksia voi tulla, kuten hiusten lähtöä ja limakalvovaurioita. Myös yliherkkyysreaktiot ovat melko tavallisia.

## Lähteet

## Aiheesta muualla
Irkutskin lentoasema

**Irkutskin lentoasema**  (, ) on Venäjän Irkutskin aluetta palveleva kansainvälinen lentoasema. Se sijaitsee  8 kilometriä Irkutskin ydinkeskustan itäpuolella. 

Lentoaseman kapasiteetiksi ilmoitetaan kotimaaliikenteessä 800 ja ulkomaanliikenteessä 400 matkustajaa tunnissa. Matkustajamäärältään lentoasema kuuluu Venäjän keskisuuriin lentoasemiin. Vuonna 2013 Irkutskin lentoaseman kautta kulki yhteensä 1&nbsp;569&nbsp;011 lentomatkustajaa. 

## Lähteet

## Aiheesta muualla

*Irkutsk, meždunarodnyi aeroport  (aviapages.ru)
*Skyvector aeronautical charts: UIII Irkutsk Airport  (skyvector.com)
Intel Haswell

**Intel Haswell** on Intelin kehittämä suoritinarkkitehtuuri, jonka yhtiö julkisti 4. kesäkuuta 2013 Computex Taipei 2013 -tapahtumassa. Suorittimet valmistetaan 22 nanometrin tuotantoprosessilla. Haswell on kehitetty Ivy Bridge ja Sandy Bridge -arkkitehtuurien seuraajaksi (Intelin tick-tock periaate), mutta se ei ole kokonaan uusi arkkitehtuuri vaan on vain näiden jatkokehitelmä.

## Versiot
*Lähde:*
*Työpöytäversio (desktop) (LGA 1150 -kanta): Haswell-DT
*Kannettava (laptop) (PGA-kanta): Haswell-MB
*BGA-versiot:
**47 W ja 57 W TDP mallit: Haswell-H
**13.5 W ja 15 W TDP mallit (MCP): Haswell-ULT (Intelin UltraBook -alustalle)
**10 W TDP malli (SoC): Haswell-ULX (Tablettitietokoneille ja tietyihin UltraBook-luokan käyttötarkoituksiin.)

## Erot ja yhtäläisyydet Ivy Bridgeen
### Ytimen rakenteen parannukset
* Kokonaislukulaskentayksiköiden(ALU) määrä nostettu kolmesta neljään

* Haarautumisyksiköiden määrä nostettu yhdestä kahteen

* Erillinen talletusyksikkö kahden latausyksikön lisäksi, Ivy Bridgessä tallennusyksikkö oli yhdistetty toiseen latausyksikköön

* Lataus- ja tallennusyksiköiden leventäminen 128 bitistä 256 bittiin, jolloin myös 256-bittiset AVX-lataus- ja tallennusoperaatiot voidaan suorittaa yhdessä kellojaksossa.

* Tuki yhdistetyille kerto- ja yhteenlaskukäskyille(FMA)

* Kaikkia ytimen sisäisiä puskureita suurennettu

### Suorituskyky
Ivy Bridgeen verrattuna:
*Noin 8% parempi hyötysuhde vektoriprosessoinnissa.
*Haswell-arkkitehtuurin kuluttajamallit käyttävät 8-23% enemmän virtaa
*Jopa 20% parempi suorituskyky integroidulla HD4000 grafiikkasuorittimella (Haswell HD4600 vs. Ivy Bridge HD4000).
*Yleisesti noin 3% parempi suorituskyky.
*Haswell-prosessorit toimivat noin 15 °C kuumempina
*Yli 4,4 Ghz kellotaajuuden saavuttaminen vaikeaa prosessorin suuremman lämmöntuoton takia.

## Lähteet
Philadelphia Athletics (1882–1890)

**Philadelphia Athletics** oli yhdysvaltalainen ammattilaisbaseballjoukkue, yksi kuudesta American Associationin perustajajäsenestä. Joukkue peri nimensä kaupungissa 1860-76 toimineelta joukkueelta.

Joukkueen perusti liikemies Bill Sharsig syyskuussa 1880. Joukkue alkoi pelata vuonna 1882 National Leaguen kilpailijaksi perustetussa AA -liigassa ja onnistui 1883 voittamaan liigan mestaruuden. Samana vuonna National Leagueen liittyi toinen philadelphialaisjoukkue - Quakers (myöhemmin Philadelphia Phillies).  

Kuolinisku Athleticsille ja muutamille muille American Association -joukkueille oli Players Leaguen perustaminen vuonna 1890. Nousukasliiga vei pelaajia vanhoista liigoista, pelaajien palkat nousivat, eikä yleisöä ollut tarpeeksi kolmen liigan tukemiseen. Vaikka Players League lopahti yhden kauden jälkeen, se oli vaatinut veronsa. Syyskuussa 1890 Athletics alkoi myydä pelaajiaan pois ja hävisi viimeiset 21 peliään. Athletics poistettiin liigasta kauden päätteeksi ja korvattiin Players Leaguessa pelanneella Philadelphia Quakers -joukkueella, joka otti Athleticsin nimen ja palkkasi Sharsigin managerikseen.

## Aiheesta muualla

* joukkueen historia
Wang Delu

**Wang Delu** () (19. tammikuuta 1770 – 7. helmikuuta 1842) oli kiinalainen kenraali Qing-dynastian aikana. Hän syntyi Gouweissä, Zhuluon maakunnassa (nyk. Taibao, Chiayin maakunta) Taiwanissa. Hän värväytyi sotilaaksi 15-vuotiaana ja johti myöhemmin Kiinan merivoimia. Wang kuoli sairauteen 72-vuotiaana puolustaessaan Peskadoreja ensimmäisen oopiumisodan aikana. Wangin kuoleman jälkeen keisarillinen hovi aateloi hänet herttuaksi ja lahjoitti rahaa ylenpalttisiin hautajaisiin ja jättimäiseen hautaan – suurimpaan Taiwanissa.

## Lähteet
* Encyclopedia of Taiwan: Chiayi Tomb of Wang Delu 2011. Council for Cultural Affairs. Viitattu 24.2.2014.
* Touring guide to place of Historic: National historic site Tomb of Wang Delu 12.6.2007. Culture and tourism bureau of Chiayi county. Viitattu 24.2.2014.
* Crook, Steven: Historic graves in South Taiwan  1.6.2006. The China Post. Viitattu 24.2.2014.
Jagoba Arrasate

**Jagoba Arrasate Elustondo** (s. 22. huhtikuuta 1978 Berriatua, Biskajan maakunta, Espanja) on espanjalainen entinen jalkapalloilija ja nykyinen valmentaja. Hän on toiminut viimeksi Mallorcan päävalmentajana.

## Valmentajaura
Heinäkuussa 2012 Arrasate nostettiin Real Sociedadin edustusjoukkueen apuvalmentajaksi ranskalaisen Philippe Montanierin toimiessa päävalmentajana. Seuraavaksi kaudeksi 2013–2014 Montanierin lähdettyä seurasta, Arrasate otti paikan edustusjoukkueen päävalmentajana. 2. marraskuuta 2014 hänet erotettiin päävalmentajan tehtävistä heikosti alkaneen kauden johdosta. Vuodet 2015–2018 hän valmensi Numanciaa.

## Lähteet

## Aiheesta muualla
* Jagoba Arrasaten pelaajauran tilastot BDFutbol-sivustolla
Aune Laaksonen

**Aune Laaksonen**, o.s. **Pajarinen** (7. huhtikuuta 1927 Ilomantsi – 1. helmikuuta 2014 Helsinki) oli keravalainen kulttuurivaikuttaja ja taiteen kerääjä. 

Ilomantsin Tyrjällä syntyneen Laaksosen puoliso vuodesta oli professori Reino Laaksonen. Aune Laaksosen työn ansiosta perustettiin vuonna 1990 Keravan taidemuseo. Taidemuseo sai Saviolta, Klondyke-taloksi muutetusta vanhasta kumitehtaasta tilat, jotka yksisten varojen avulla kunnostettiin museoksi. Laaksosesta tuli museon johtaja. Hän sai työstään useita palkintoja. Myöhemmin Laaksonen perusti säätiön ja keräsi uuden taidekokoelma 1990-luvulta alkaen. Kokoelma päätyi Tuusulaan vuonna 2008 ja siitä on tehty kirja *Taiteen tarhuri* (2007).

## Lähteet
Tähtisilmä

**Tähtisilmä** on Matti Oraviston ohjaama elokuva vuodelta 1955.

Käsikirjoituksen tekijänoikeudesta käytiin kiistaa korkeimpaan oikeuteen asti. Raastuvanoikeuden päätöksen mukaan *Tähtisilmä* pohjautui Tapio Ilomäen aiheeseen, mutta myytyään oikeudet Jäger-Filmille Ilomäki ei ollut oikeutettu korvaukseen. Korkein oikeus ei muuttanut päätöstä.

## Arviot
"Pieni hauskahko komedia", kirjoittaa Tomira Savtschenko (Työkansan Sanomat), ja se kuvastaa aikalaisarvioiden yleislinjaa.

## Näyttelijät

## Lähteet
Matti Jokinen

**Matti Jokinen** -nimisiä henkilöitä ovat:

* Matti Jokinen (1928–1999), jalkapallomaalivahti
* Matti Jokinen (1936–2004), kilpapurjehtija
* Matti Jokinen (s. 1987), jalkapalloilija 
* Matti A. Jokinen (1932–2014), hammaslääketieteen tohtori ja vuorikiipeilijä
* Matti O. Jokinen (s. 1919), everstiluutnantti
Top Eleven Football Manager

**Top Eleven Football Manager** on serbialaisen peliyhtiön Nordeuksen kehittämä jalkapalloaiheinen online-peli. Pelissä pelaaja perustaa itselleen jalkapallojoukkueen ja voi ostaa ja myydä sen pelaajia.

Top Eleven julkaistiin Facebookiin toukokuussa 2010. Top Eleven on yksi maailman suosituimmista urheiluaiheisista simulaatiopeleistä Appstoren mukaan.

Peli uudistui täysin tammikuussa 2015. Uudistuneen pelin ensimmäinen versio tunnettiin nimellä *Top Eleven 2015*. Uusin peliversio taas kantaa nimeä *Top Eleven 2022*.

## Pelaaminen
Pelissä käytetään kahta erilaista maksuvälinettä, rahaa ja Tokeneita. Rahalla voi esimerkiksi hankkia pelaajia huutokaupassa, maksaa pelaajapalkkoja ja rakentaa stadionia.

Tokeneilla voi tehdä pelaajakaupoissa huutoja, avoimia tarjouksia tai hankkia huippukyvykkäitä pelaajia yhdessä rahan kanssa. Tokeneilla voi myös hankkia joukkueelle uusia tunnuksia tai pelipaitoja, jopa virallisilta joukkueilta. Lisäksi tokeneilla voi hankkia moraalintehostajia ja lepopisteitä, joiden avulla pelaajien yleiskuntoa ylläpidetään. Tokeneita saa lisää tv -ja pelipaitasopimuksien tekemisestä, tai suorittamalla Top Eleven -haasteita.

Yksi pelin taso ja ns. kausi kestää 28 päivää eli neljä viikkoa. 

Jokaisen sarjan kahdeksan parasta nousevat sarjaporrasta ylemmäksi, joista neljä parasta pääsevät Mestareiden Liigaan seuraavaksi kaudeksi. Sijoille 5.-8. päässeet pääsevät Superliigaan. Liigan ja Mestareiden Liigan/Superliigan lisäksi pelissä jokainen joukkue osallistuu myös cupiin. Mikäli pelaaja ei sijoitu kahdeksan parhaan joukkoon, hän jatkaa samalla tasolla kuin ennen. 

Jokaisen kauden päätteeksi joukkueen pelaajien taso laskee yhdellä asteikolla. Pelaajien tasoa pystyy hallitsemaan treenaamalla heitä, tai hankkimalla halutulle pelaajalle henkilökohtaisen valmentajan, jolloin pelaajan kyvykkyyttä voi vapaasti säädellä.

Pelaaja rakentaa itselleen myös stadionin pienestä hiekkakentästä jopa 260 000 katsojaa vetäväksi huippuluokan stadioniksi. 

## Lähteet
* https://sensortower.com/ios/fi/nordeus/app/top-eleven-2015-be-a-football-manager/459035295
Suomalaiset internointileirit toisen maailmansodan jälkeen

**Suomalaiset internointileirit toisen maailmansodan jälkeen** syntyivät syksyllä 1944
Liittoutuneiden valvontakomission vaatimuksesta. Välirauhansopimuksessa Suomi sitoutui katkaisemaan suhteensa Saksaan. Tällä tarkoitettiin alun perin vain saksalaisten sotilaiden internoimista, mutta valvontakomission britit vaativat myös siviilien eristämistä. Niinpä noin 500 Saksan ja Unkarin kansalaista suljettiin internointileireille syyskuussa 1944. Leirit olivat toiminnassa kesään 1947 asti.

Internointileirejä oli kahdeksan: Uotin parantola Lempäälässä, Rääpiälän kartano Hämeenlinnassa, Tyynelän lepokoti Oitissa, Pienviljelysneuvojaopisto Hyvinkäällä, Maamieskoulu Loimaalla, Luonnonmaan kylpylä Paimiossa, Koulukeskus Pohjankurussa, Knipnäsin sairaala Tammisaaressa ja Palaavien suomalaisten leiri Hangossa.

Aluksi leireille internoitiin Suomessa olleet Saksan ja Unkarin kansalaiset. Myöhemmin niille vietiin myös heidän suomalaissyntyiset aviopuolisonsa ja äitien mukana lapset. Suomalaissyntyisiä internoituja oli 170. Internoidut menettivät omaisuutensa Neuvostoliitolle. Valtaosa internoiduista vapautui maaliskuussa 1946, mutta vasta kesällä 1947 viimeiset 14 karkotettiin Saksaan, Neuvostoliiton miehitysvyöhykkeelle.

Suomen hallitus aikoi keväällä 2014 laatia lakiesityksen, että internoiduille maksettaisiin korvauksia eristysajalta takautuvasti. Tämä perustuu siihen, että internointi katsotaan ihmisoikeuksien vastaiseksi. Korvauksia koskeva laki astui voimaan 1. syyskuuta 2014.

## Katso myös
*Saksalaissaatavat

## Lähteet

## Kirjallisuutta
*Mikko Määttälä, *Vihollisina vangitut. Internointileirit neuvostosuhteiden välikappaleina 1944–1947*, Atena 2011.
Jumalan laki

**Jumalan laki** on monissa uskonnollisissa kirjoituksissa esiintyvä laki, jonka katsotaan saavan alkunsa suoraan Jumalan tahdosta. Jumalan lain katsotaan olevan ihmisen tahdosta riippumaton samoin kuin luonnollinen laki eikä ihminen voi muuttaa sitä omilla toimillaan.

## Kristinuskossa

Kristinuskossa Jumalan laki on niin sanottu rakkauden laki, joka kehottaa ihmisiä rakastamaan Jumalaa, lähimmäisiään ja myös itseään. Lain suurimpina käskyinä pidetään Jeesuksen opetuksen mukaan käskyjä: ”Rakasta Herraa sinun Jumalaasi kaikesta sydämestäsi, kaikesta sielustasi ja kaikesta mielestäsi” ja ”Rakasta lähimmäistäsi niin kuin itseäsi”.

Kristinuskossa Jumalan lain mielletään usein pitävän sisällään myös kymmenen käskyä, jotka Jumala julisti Hoorebin vuorelta Israelin kansalle pian heidän Egyptin orjuudesta vapautumisen jälkeen  Kymmenen käskyä selittävät tarkemmin miten ihmisten tulisi rakastaa Jumalaa ja lähimmäisiään. Edelleen Mooseksen kirjoissa, kuten myös osittain Uudessa Testamentissa, olevat useat kymmenet moraalisäännöt selventävät kutakin käskyä tarkemmin. Esimerkiksi vuorisaarnassa Jeesus opetti käskyn ”älä tapa” kieltävän myös toisen ihmisen ”tappamisen ja nujertamisen” vihaamalla ja halveksivilla sanoilla.

Jeesus opetti, että Jumalan laki ja jokainen sen käskyistä on voimassa ikuisesti eikä mikään käskyistä muutu. Jumalan laki ilmaisee sen, miten Jumala haluaisi ihmisten elävän ja kohtelevan toisiaan. Sen tutkiminen paljastaa myös synnin, joka tarkoittaa jotain tekoa tai olemusta, joka rikkoo Jumalan tahtoa vastaan. Apostoli Johannes kirjoittaa synnin olevan Jumalan lain rikkomista.

## Lähteet
Neliliitto

**Neliliitto** voi tarkoittaa ainakin seuraavia kansainvälisiä liittoumia:

*Hollannin, Pyhän Saksalais-Roomalaisen keisarikunnan, Espanjan ja Lothringenin 1673 muodostama liitto Ranskaa vastaan
*neliliitto eli kvadrupelallianssi, Englannin, Ranskan, Itävallan ja Hollannin 1719 muodostama liitto Espanjaa vastaan
*neliliitto, Englannin, Venäjän, Itävallan ja Preussin 1815 muodostama liitto; muuttui viisiliitoksi Ranskan liittyessä siihen 1818
*Englannin, Ranskan, Espanjan ja Portugalin 1834 allekirjoittama liittosopimus yhteistyöstä Espanjan ja Portugalin ongelmien ratkaisemisessa
Netsky

**Netsky** (oikealta nimeltään **Boris Daenen**, s. 22. maaliskuuta 1989) on belgialainen drum’n’bass-tuottaja. Nimi Netsky tulee samannimisestä tietokoneviruksesta.

Netskyn musiikki edustaa pääasiassa liquid funkia, joka on drum’n’bassin alalaji. Netsky teki levytyssopimuksen Hospital Recordsin kanssa vuonna 2009 ja hänen debyyttialbuminsa julkaistiin 31. toukokuuta 2010. Toinen albumi julkaistiin 25. kesäkuuta 2012.

## Diskografia
### Albumit

## Lähteet
Kliff

**Kliff** oli suomalainen syksyllä 2012 perustettu nelihenkinen poikabändi. Yhtye sai alkunsa, kun levy-yhtiö Warner Music Finland kiinnostui Tomin musiikkiesityksistä YouTubessa. Yhtyeen ensimmäinen single, ”Mun Jopo”, julkaistiin 24. helmikuuta 2014. Yhtyeen esikoisalbumi oli tarkoitus julkaista syksyllä 2014, mutta sen julkaisua siirrettiin myöhemmäksi. Elokuussa 2016 yhtye ilmoitti Facebook-sivullaan lopettaneensa toimintansa.
__NOTOC__
## Jäsenet
* Ville (s. 21. marraskuuta 1995)
* Topias (s. 29. joulukuuta 1996)
* Tomi (s. 4. huhtikuuta 1995)
* Elie (s. 1. heinäkuuta 1995)

## Diskografia
### Singlet

### Musiikkivideot
* *Mun Jopo* (2014)
* *Maija* (2014 – ohj. Lauri Laukkanen)
* *Aseeton* (2014 – ohj. Lauri Laukkanen)

## Lähteet

## Aiheesta muualla
* Kotisivut
Nokia X

**Nokia X** oli Nokian helmikuussa 2014 esittelemä edullisen hintaluokan älypuhelin, jossa on käyttöjärjestelmänä Nokian räätälöimä Android. Se julkaistiin 24. helmikuuta 2014 Mobile World Congress -tapahtumassa Barcelonassa. Puhelimessa on neljän tuuman kosketusnäyttö ja 3 megapikselin kamera.

Puhelin ei tue Googlen palveluita, sovelluksia tai Play-kauppaa. Puhelin käyttää Nokian HERE-karttoja, Microsoftin OneDrive-pilvipalveluita ja käyttäjän haluamat Android-sovellukset asennetaan vaihtoehtoisista sovelluskaupoista, kuten esimerkiksi Jollan Sailfish-käyttöjärjestelmässä.

Yhtä aikaa Nokia X:n kanssa julkaistiin Nokia X+, Nokia XL ja Nokia Asha 230.

Opera -selaimen Android versio on oletusselain.

## Lähteet
Tuomas Henrikin Jeesuksen Kristuksen Bändi

**Tuomas Henrikin Jeesuksen Kristuksen Bändi** on oululainen yhtye. 

## Diskografia
*Tykkiä tööttiä -EP (demo, 2008)
*Vade Retro Satanus I (Kioski Rec., 2009)
*Vade Retro Satanus II (Kioski Rec., 2009)
*Ruuvimeisseli perseessä (Sitoutumaton Haistavittu Records, 2010)
*Käkkyrällään (Kioski, 2014)

## Lähteet
Alivääpeli

**Alivääpeli** on vanha sotilasarvo, joka on käytössä ainakin Viron puolustusvoimissa.

## Virossa
Alivääpelin sotilasarvo on tällä hetkellä käytössä Viron puolustusvoimissa muodossa *nooremveebel* (n-vbl) (). 

Viron armeijan laaja aliupseeristo jakaantuu kahteen osaan:  alempaan ja ylempään aliupseeristoon. Alempaan aliupseeristoon kuuluvat *nooremseersant* (), *seersant* () ja *vanemseersant* (). Ylempään aliupseeristoon kuuluvat *nooremveebel* (), *veebel* (), *vanemveebel* (), *staabiveebel* () ja *ülemveebel* (). Alivääpelin englanninkielinen kansainvälinen vastine on *Junior Warrant Officer*.

## Suomessa
Suomessa on ollut alivääpeleitä ainakin Kustaa III:n sodan aikana, jolloin Oulun vapaajoukoissa oli alivääpeleitä.

## Lähteet
Hay Day

**Hay Day** on suomalaisen Supercell-peliyhtiön luoma maatilapeli, joka on saatavilla iOS- ja Android-laitteille.

## Pelaaminen
Pelissä harjoitetaan maataloutta kasvattamalla viljaa, juureksia, hedelmiä ja marjoja. Pelissä myös rakennetaan erilaisia tuotantolaitteita ja ruoanlaittokoneita joilla voidaan tuottaa monenlaisia tuotteita, kuten jäätelöä, kakkuja ja siirappia. Pelaaja voi myydä omalla tilallaan valmistamia tuotteita ja ostaa muiden tuotteita. Pelissä voi myös ostaa ja ruokkia muun muassa aaseja, kanoja, hevosia, koiria, kissoja, sikoja, lehmiä, lampaita ja vuohia. Joiltain eläimiltä saa resursseja, kuten esimerkiksi lehmältä maitoa ja sialta pekonia. Tietyn tason saavutettuaan (10) pelaajat voivat liittyä naapurustoon, mikä mahdollistaa yhteisen chatin sekä viikoittaiset kilpailut (derby) muita naapurustoja vastaan. Naapuruston jäsenet voivat auttaa toisiaan muun muassa lahjoittamalla resursseja.

## Tasot ja tasopisteet
Tasoja pääsee ylöspäin keräämällä tasopisteitä (XP). Pelissä saa tasopisteitä muun muassa korjaamalla satoa, keräämällä munia kanoilta ja maitoa lehmiltä. Niitä saa myös kun tekee kuljetustehtäviä, joissa tietty määrä resursseja, esimerkiksi viisi maitoa, pitää viedä jonnekin. Kuljetuksista saa tasopisteiden lisäksi rahaa ja joskus timantteja. Tasopisteitä tarvitaan aina tietty määrä, jotta voi nousta seuraavalle tasolle.

Tasolla 10 pelaaja voi liittyä naapurustoon,  joka mahdollistaa yhteisen chatin muiden naapuruston jäsenten kanssa, sekä viikoittaisen kilpailun muita naapurustoja vastaan. Naapuruston jäsenet voivat auttaa toisiaan lahjoittamalla esimerkiksi viljaa ja muita tuotteita.

Tasolla 14 pelaajalle avautuu juoksupoika Tom. Hänet voi palkata timanteilla, jolloin Tom etsii parhaat tarjoukset halutusta tuotteesta. Tom kuitenkin lepää aina kaksi tuntia noudettuaan tuotteen.
Tasolla 33 avautuvat farmiapurit Rose ja Ernest. Rose auttaa eläimien ja kasvien hoidossa. Ernest taas auttaa meijerin ja sokerimyllyn tuotantotöissä.

Tasolla 34 avautuu mahdollisuus oman kylän perustamiseen. Asiakkaat saapuvat kylään junalla. Kylään voi rakentaa palveluita kuten elokuvateatterin, kahvilan ja lahjatavarakaupan, joista pelaaja ansaitsee pelin sisäistä rahaa ja tasopisteitä. Kylässä saa myös kylän omia tasopisteitä.

Pelin edetessä avautuu myös mahdollisuus kalastamiseen, kaivoksen louhimiseen sekä hunajan, puuvillakankaan, paitojen, mekkojen ja monien muiden tavaroiden tuotantoon.

## Lähteet
Imanol Rojo

**Imanol Rojo** (s. 30. marraskuuta 1990) on espanjalainen maastohiihtäjä. 

Rojo osallistui Sotšin olympialaisissa 2014 neljälle matkalle ollen parhaimmillaan 33. 50 kilometrin vapaan hiihtotavan kilpailussa. Hän oli kisan kärkijoukossa vielä noin 15 kilometriä ennen maalia. Hän sijoittui 33:nneksi myös 2018 Pyeongchangin olympialaisten perinteisen hiihtotavan 50 kilometrillä.  

Rojo on osallistunut MM-kilpailuihin Val di Fiemmestä 2013 lähtien. Parhaimmillaan hän on sijoittunut 18:nneksi 50 kilometrin perinteisen hiihtotavan yhteislähtökilpailussa ja 19:nneksi yhdistelmäkilpailussa Oberstdorfissa 2021. 

Rojo saavutti ensimmäisen maailmancupin pistesijansa oltuaan 30:s Lillehammerin yhdistelmäkilpailussa joulukuussa 2019. Parhaimmillaan hän on sijoittunut 18:nneksi Tour de Skin päätösetapilla Val di Fiemmessä tammikuussa 2021.

## Lähteet
* http://www.sochi2014.com/en/athlete-imanol-rojo
Donin Rostovin lentoasema

**Donin Rostovin lentoasema** (, ) on Venäjän Rostovin aluetta palveleva kansainvälinen lentoasema. Se sijaitsee Rostov-na-Donun itäosassa, 8 kilometriä tämän Eteläisen federaatiopiirin miljoonakaupungin ydinkeskustasta itään.

Matkustajamäärältään Donin Rostov on keskisuuri venäläinen lentoasema, maassaan noin kymmenenneksi suurin. Vuonna 2013 Rostov-na-Donun kautta kulki yhteensä 2&nbsp;190&nbsp;726 lentomatkustajaa.

## Donin Rostovin muita lentoasemia
Miljoonakaupungin eteläpuolelle, noin 29 kilometrin päähän, aiotaan rakentaa uusi kansainvälinen lentoasema 3,6 kilometrin kiitotiellä (Rostov-na-Donu Eteläinen, Южный). Uuden lentokentän kapasiteetin on ajateltu voivan nousta vuositasolla 4,4-11,6 miljoonaan matkustajaan. Kaupungin eteläistä lentoasemaa suunnitellaan käyttävän esimerkiksi vuonna 2025 noin 5 miljoonaa lentomatkustajaa vuosittain. Suunniteltu rakennusaikataulu oli aluksi 2012-2017. Vuoden 2013 lopulla rakentamisen aloituksen suunniteltiin tapahtuvan vuoden 2014 aikana. Hankkeen aikataulullisena tavoitteena ja eräänä perusteluna on käytetty vuoden 2018 jalkapallon MM-kisoja. 

Donin Rostovissa lentotoimintaa on siviililentoaseman ohella muun muassa kaupungin sotilaslentokentältä (Rostov-Pohjoinen, lentotukikohta) ja helikopterivalmistaja Rostvertolin kopterikentältä.

## Lähteet

## Aiheesta muualla
*Rostov-na-Donu, meždunarodnyi aeroport  (aviapages.ru)
*Skyvector aeronautical charts: URRR Rostov na Donu Airport   (skyvector.com)
Adelante

**Adelante** on Sash!:n kansainväliseksi menestykseksi muodostunut kappale, jonka aikana esiintyy myös Peter Faulhammer ja Rodriguez. Se julkaistiin vuonna 1999 artistin kolmannelta, Trilenium-studioalbumilta ja siitä tuli suuri hitti, sijoittuen esimerkiksi Britanniassa 2. sijalle, Australiassa 4. sijalle, sekä Norjassa ja Ruotsissa 7. sijalle.

## Listasijoitukset

## Lähteet
The Killer’s Song

”**The Killer’s Song**” on italialais-kolumbialaisen Carolina Márquezin kappale. Sen julkaisi Do It Yourself Entertainment CD-singlenä 18. marraskuuta 2004. Se on artistin toistaiseksi parhaiten menestynyt kappale, sillä se pääsi jopa kuudelle eri singlelistalle. Kappaleelle on tehty myös musiikkivideo, joka julkaistiin lukuisilla musiikkikanavilla pian singlejulkaisun jälkeen ja videopalvelu YouTubessa marraskuussa 2013.

## Kappalelista

**CD-single**

* 1. The Killer’s Song (Extended Mix) - 6:51
* 2. The Killer’s Song (Radio Mix) - 3:44
* 3. Psycho Song (Psycho Killers Extended Mix) - 7:13
* 4. Psycho Song (Psycho Killers Dark Club Mix) - 6:37

## Listasijoitukset

## Lähteet
Boridi

**Boridi** on boorin ja sitä elektropositiivisemman atomin, tyypillisesti metallin, muodostama yhdiste. Borideja yhdistäviä ominaisuuksia ovat muun muassa kovuus, inerttiys ja kuumuudenkestävyys, minkä vuoksi niitä käytetään näitä ominaisuuksia vaativissa sovellutuksissa.

## Ominaisuudet ja rakenne
Binäärisiä metalliborideja tunnetaan yli 200. Ne vaihtelevat huomattavasti stoikiometrialtaan ja rakenteiltaan ja lisäksi useat niistä ovat koostumukseltaan epästoikiometrisia. Eri borideissa metallin ja boorin stoikiometrinen suhde voi vaihdella välillä 5:1&ndash;1:66. Borideille, erityisesti siirtymämetalliborideille, tyypillisiä ominaisuuksia ovat korkeat sulamispisteet, hyvin suuri kovuus, kemiallinen reagoimattomuus. Ne eivät esimerkiksi liukene hapettamattomiin happoihin lainkaan. Alkalimetalliboridit sen sijaan voivat hajota happojen vaikutuksesta boraaneiksi.

Boridit voidaan jakaa kahteen ryhmään yhdisteen sisältämien metalliatomien ja booriatomien suhteen mukaan. Vähäboorisissa borideissa boori-metalli-suhde on alle 4:1 ja runsasboorisissa yli 4:1. Tyypillisimmät koostumukset ovat monoboridit MB, diboridit MB2, tetraboridit MB4, heksaboridit MB6 ja dodekaboridit MB12. Vähäboorisissa borideissa booriatomit ovat yksinään sitoutuneet metalliatomeihin tai ovat katenoituneina pareiksi tai ketjuiksi, jotka voivat olla haarautuneita. Runsasbooriset boridit ovat rakenteeltaan monimutkaisia. Tyypillisesti ne koostuvat metalliatomeista ja kahdestatoista booriatomista koostuvasta B12-klustereista tai booriverkoista. Näissä klustereissa booriatomit voivat olla sitoutuneena oktaedrisesti, romboedrisesti tai kubo-oktaedrisesti.

## Valmistus
Borideja voidaan valmistaa usealla eri tavalla. Monet metallit reagoivat korkeassa lämpötilassa ja sulina boorin kanssa muodostaen borideja. Metallioksidien pelkistys on myös usein käytetty tapa ja pelkistimenä voidaan käyttää booria, boorikarbidia, pelkistämällä metallioksidin ja booritrioksidin seosta hiilellä tai pelkistävillä metalleilla, kuten magnesiumilla, alumiinilla tai alkalimetalleilla, mutta tämä menetelmä johtaa usein ternäärisiin borideihin, joissa on epäpuhtautena myös pelkistävää metallia. Muita tapoja ovat metallioksidin ja boorioksidin seoksen elektrolyysi ja boorihalogenidien, kuten booritrikloridin, pelkistys vedyn avulla metallin läsnä ollessa.

## Lähteet

## Aiheesta muualla
Missourinfoxtrotter

**Missourinfoxtrotter** on amerikkalainen hevosrotu.
Se osaa mennä "ketunravia"(Fox trot), jossa sen takajalat ravaavat,etujalat menevät " pitkää" käyntiä ja pää heiluu.

## Lähteet

## Aiheesta muualla
* https://www.mfthba.com
* https://www.mfthba.com/index.php?option=com_content&view=article&id=108&Itemid=55
* http://www.hevosmaailma.net/foxtrotter.shtml
Polyeenit

**Polyeenit** ovat monta kaksoissidosta sisältäviä alkeeneja. Jos kaksoissidoksia on vain vähän, voidaan yhdiste luokitella niiden lukumäärän mukaan; dieenit sisältävät kaksi kaksoissidosta, trieenit kolme ja niin edelleen. Rakenteellisesti polyeenit voivat olla monenlaisia – suoraketjuisia, haaroittuneita tai rengasrakenteisia. Useita kaksoissidoksia sisältävät rengasrakenteiset yhdisteet voivat myös olla aromaattisia, kuten bentseeni tai naftaleeni.

Osa polyeeneistä on sienilääkkeitä tai sieniin vaikuttavia, muun muassa aktinomykeettien tuottamia antibiootteja. Ne ovat suurehkoja hiilivetyketjujen muodostamia rengasrakenteita, jotka sitoutuvat ergosteroliin sienisolun seinämässä ja aiheuttavat läpäisevyyden lisääntymistä. Silloin ioneja virtaa solusta ulos, erityisesti kaliumia, eikä solu pysty jatkamaan elintoimintojaan. Polyyeeneja ovat mm. amfoterisiini B, nystatiini, natamysiini ja hasimysiini. Useimpia käytetään vain paikallishoidossa. Amfoterisiini B on käytössä myös infuusiona laskimoon, mutta sekin on varsin myrkyllistä ja hoito tapahtuu tarkassa kontrollissa sairaalassa.

## Lähteet

## Aiheesta muualla
Musta aurinko nousee (EP)

**Musta aurinko nousee** on suomalaisen doom metal -yhtye Kuolemanlaakson EP-levy. Se julkaistiin marraskuussa 2013 levymerkillä Svart Records.

Albumi julkaistiin normaalien cd- ja digiversioiden lisäksi 300:n kappaleen vinyylipainoksena.

## Kappaleet
#
#
#
#

## Kokoonpano
* Kotamäki – laulu
* Laakso – kitarat, kosketinsoitin, laulu
* Kouta – kitarat
* Usva – basso, akustinen kitara
* Tiera – rummut

## Arvostelut
* Desibeli.net: 
* Imperiumi: 8/10
* Kaaoszine: 7.5/10

## Lähteet

## Aiheesta muualla
* 
* ''Musta aurinko nousee'' discogs.com -sivustolla
Tulijoutsen

__NOTOC__
**Tulijoutsen** on suomalaisen doom metal -yhtye Kuolemanlaakson toinen studioalbumi. Se julkaistiin 28. helmikuuta 2014 levymerkillä Svart Records. Albumi julkaistiin rajoitettuna digipakina, digitaalisena latauksena sekä kahtena erivärisenä vinyylipainoksena.

Albumi debytoi Suomen virallisen listan sijalla 10.

## Kappaleet

## Kokoonpano

;Yhtye
* Kotamäki – laulu
* Laakso – kitarat, kosketinsoitin, laulu
* Kouta – kitarat
* Usva – basso, akustinen kitara
* Tiera – rummut

;Vierailevat muusikot
* V. Santura
* Kasper Mårtenson
* J.L. (laulu)

;Tuotanto
* V. Santura - tuottaja, äänitys, miksaaja, masteroija
* Maahy Abdul Muhsin - kansitaide
* Susanna Honkasalo - yhtyeen valokuvaus
* Markus Räisänen - suunnittelu ja layout 

## Arvostelut
* Angrymetalguy.com: 
* Imperiumi: 9/10
* Kaaoszine: 
* Metal.de: 
* Metalliluola: 9½/10
* Metal Storm: 
* Metal Underground: 
* Soundi: 

## Lähteet

## Aiheesta muualla
* 
* [''Tulijoutsen'' [discogs.com|Discogs] -sivustolla] 
* [''Tulijoutsen'' [Bandcamp] -sivustolla]
Ottave rime

**Ottave rime** (mon. ital. sanoista *ottava rima*, ”kahdeksas säe”) eli **stanza** on kahdeksasta jambisäkeestä koostuva runomuoto, jossa jokainen säe jakaantuu viiteen runojalkaan. Säkeiden 2-tavuiset loppusoinnut vastaavat kaavaa a b a b a b c c. Toisin sanoen runon ensimmäisen, kolmannen ja viidennen säkeen loppusoinnut vastaavat toisiaan, samoin kuin toisen, neljännen ja kuudennen loppusoinnut. Seitsemäs ja kahdeksas säe muodostavat oman loppusointuparinsa.

Esimerkki:

Ottave rime, joka tunnetaan myös nimityksellä stanza, syntyi renessanssin ajan Italiassa, missä Ludovico Ariosto ja Torquato Tasso käyttivät sitä eeppisissä runoelmissaan. Myöhemmin runomuotoa sovelsivat teoksissaan muun muassa Byron ja Goethe. Suomessa taitavia ottave rime -säkeitä ovat Eino Leinon ohella kirjoittaneet Otto Manninen ja Kaarlo Sarkia.

## Lähteet
*
Antimykootti

**Antimykootti** eli antifungaalinen aine tarkoittaa kemiallista ainetta, joka hidastaa sienten kasvua tai tappaa niitä. Niitä käytetään sienisairauksien lääkehoitoon. Torjunta-aineina käytetyistä antimykooteista käytetään yleensä termiä fungisidi. Esimerkkejä antimykooteista ovat polyeenit, atsolijohdokset kuten ketokonatsoli, triatsolijohdokset kuten flukonatsoli, allyyliamiinit kuten terbinafiini, ekinokandiinit kuten kaspofungiini, oksikinoliinit kuten kliokinoloni, sekä amorolfiini ja monet paikallisesti käytettävät väriaineet kuten gentiaanavioletti ja Castellanin liuos.

## Katso myös
*Hoitoresistentit sieni-infektiot

## Lähteet

## Aiheesta muualla

*Medicina: Sieni-infektioiden hoitoon tarkoitetut lääkeaineet  (pdf)
Vartsala (Kustavi)

**Vartsala** on yksi Kustavin kolmesta pääsaaresta. Vartsalan saaresta on 952 metrin mittainen lauttayhteys mantereelle. Matka kestää noin kymmenen minuuttia. Saapuessaan Kustavin Kivimaalta Ströömin salmen yli Vartsalan lautalla saareen saapuja huomaa, ettei lauttarannassa ole palveluja. Rannasta alkaa maantieyhteys saaren vastakkaiselle laidalle (länsireunalle), jossa on Vuosnaisten satama. Sieltä on lauttayhteys Ahvenanmaalle Brändön Åvaan. Kesäisin satamassa on tarjolla palveluja. Vartsalan saarella on neljä kylää: Etelä-Vartsala, Koelsuu, Pohjois-Vartsala ja Vuosnainen. Vartsala ja naapurisaari Anavainen ovat kasvaneet kiinni toisiinsa niin, että niitä erottaa vain oja.

Vartsalan kappeli eli Pyhän Johanneksen kappeliseurakunta yhdistettiin Pyhän Jaakopin kappelin eli Kunnaraisten kappelin kanssa vuonna 1782. Tällöin muodostui Kustavin seurakunta. Vartsalan kappelin vanha kirkkotarha on yhä saarella. Pyhän Johanneksen kappelista on maininta Mikael Agricolan 1554 laatimassa luettelossa saaristokirkkojen omaisuudesta. Ei ole varmaa oliko silloinen kappeli sama rakennus, joka 1783 purettiin ja kellotapuli myytiin Brändön kirkolle. Se tiedetään, että 1748 kappeliin rakennettiin uusi parveke ja 1764 kappelin sakaristo uusittiin. Kustavin seurakunnan nykyisten tietojen mukaan kappeliseurakuntien yhdistyminen olisi tapahtunut 1783.

## Lähteet
Nystatiini

**Nystatiini** on makrolidi ja sienilääke. Eri maissa sitä käytetään muun muassa ihon sienitartunnoissa voiteena paikallisesti ja suutartunnoissa nesteliuoksina tai pastilleina. Kuurit kestävät pari viikkoa. Se toimii muun muassa hiivasienitulehduksiin. Nieltynä se imeytyy suolistosta huonosti kehoon. Suomessa sitä käytetään ensisijaisesti suun sienitartuntoihin.

Nystatiinin kauppanimiä ovat muun muassa Nystimex, Nystatin, Mycostatin ja Flagyl Comp. Jälkimmäinen on metronidatsolin yhdistelmälääke.

*[[Streptomyces noursei]]* -aktinobakteerit tuottavat nystatiinia, joista tutkijat Elizabeth Lee Hazen ja Rachel Fuller Brown eristivät sen 1950 Albanyssa. "Nystatiini" tulee sanasta *New York State*.

## Annostus
Nystatiinin annostelussa käytetään kansainvälistä yksikköä (IU). 100&nbsp;milligrammaa (mg) nystatiinia on noin 5710&nbsp;IU. Ihovoiteena vuorokausiannokset aikuisille ovat noin 200&nbsp;000–600&nbsp;000&nbsp;IU eli 35–105&nbsp;mg. Liuokset ja pastilliannokset ovat likimain samaa kokoluokkaa.

## Haittavaikutukset
Nystatiini voi aiheuttaa suuhun pahan maun. Tämä on yleisin sivuvaikutus. Harvinaisempia ovat muun muassa oksentelu, pahoinvointi, ruokahaluttomuus ja vatsakivut.

## Kemia
Nystatiini on vaalean kellertävä kiinteä aine. Lämmitys, happi ja valo nopeuttavat sen hajoamista. Hajoaminen kiihtyy noin 160&nbsp;°C:ssa. Se hajoaa huoneenlämpöisissä vesiliuoksissa hitaasti. 100&nbsp;°C:ssa pH-arvon 7 vesiliuoksissa se säilyy hyvin ainakin 10 minuutin ajan.

28&nbsp;°C:ssa sen liukoisuus metanoliin on 11.2&nbsp;mg/ml, etanoliin 1.2&nbsp;mg/ml, hiilitetrakloridiin 1.23&nbsp;mg/ml, kloroformiin 0.48&nbsp;mg/ml, bentseeniin, 0.28&nbsp;mg/ml ja etyleeniglykoliin 8.75&nbsp;mg/ml.

## Toimintamekanismi
Nystatiini on ionofori. Se tuottaa tiettyjen sienien solukalvoihin ionikanavia useista nystatiinimolekyyleistä. Siten ne päästävät hallitsemattomasti ioneita kalvon eri puolin. Tämä purkaa kalvojen välisiä elintärkeitä ionipitoisuuseroja, joka johtaa solun kuolemaan. Solukalvoissa nystatiini sitoutuu ergosteroliin voimakkaammin kuin kolesteroliin. Siksi sen vaikutukset kohdistuvat lähinnä sienisoluihin eläinsolujen sijaan. Muun muassa *[[Aspergillus]]*- ja *[[Candida]]*-sienien soluissa on paljon ergosterolia, jota ei ole eläinsoluissa.

## Katso myös
*Amfoterisiini B

## Lähteet

## Aiheesta muualla
*KEGG: Nystatin
*HMDB: Nystatin
Integroitu tuotanto

**Integroitu tuotanto** (IP), **integroitu viljely**, **integroidut menetelmät** ja **IP-viljely** viittaavat maatalouteen, jossa pyritään täsmätoimin vähentämään ympäristörasitteita tehokkuudesta juurikaan tinkimättä. Kaikki hyödylliset keinot lannoitteista geenimuunteluun ovat sallittuja, mutta mm. lannoitteita ja kasvinsuojeluaineita pyritään käyttämään vain tarvittava määrä, tarkkaan kohdennettuna.

Parhaimmillaan integroidussa viljelyssä satojen pieneneminen voi olla niin vähäistä, että vähäisemmän panostarpeen vuoksi se on tavanomaista viljelyä kannattavampaa.

Koska Suomessa lannoitteiden käyttö on muutenkin suhteellisen vähäistä nitraattidirektiivin (typpi) ja ympäristötuen (fosfori) ehtojen vuoksi, täällä "IP-viljelyllä" tarkoitetaan usein **integroitua kasvinsuojelua**. Integroitu kasvinsuojelukin tosin tuli Suomessa pakolliseksi 1.1.2014. Siinä kasvinsuojeluaineiden käyttöä minimoidaan ehkäisemällä tuholaisia ennalta, tarkkailemalla ja käyttämällä ei-kemiallisia torjuntamenetelmiä.

Suhteellisen pienestä erosta huolimatta Suomessakin eräät valmistajat käyttävät IP-viljelyä PR-valttina.

## Ympäristövaikutukset
Oxfordin yliopiston tutkijaryhmä kävi Hanna Tuomiston johdolla läpi tieteelliset tutkimukset ja totesi, että luomutuotannon ja tavanomaisen tuotannon keskinäinen paremmuus ympäristölle on epäselvää. Tuomisto totesi molemmat ympäristölle haitallisemmiksi kuin integroidut menetelmät, joissa mikään hyödyllinen käytäntö ei ole kiellettyä. Integroidut menetelmät ja perinteinen tuotanto näyttävät paljon paremmilta päästöjen, energiankulutuksen ja biodiversiteettivaikutuksen suhteen, kun otetaan huomioon luomun vaatima laajempi peltoala.

## Lähteet

## Aiheesta muualla
* IOBC , IP-tuotannon maailmanliitto.
* IOBC-WPRS Bulletin Vol. 97, 2013 , Working Group “GMOs in Integrated Plant Production”. Proceedings of the sixth meeting on Ecological Impact of Genetically Modified Organisms (EIGMO), 
Berlin, Germany, 03 – 05 June, 2013. Editors: Jörg Romeis and Michael Meissle. 
 [X + 124 pp.]
Ergosteroli

**Ergosteroli** on sienien solukalvon steroli samalla tavalla kuin kolesteroli on eläimillä. Sterolit vakaannuttavat solukalvon rakennetta, mutta ne ovat myös monien muiden yhdisteiden esiasteita. Ergosteroli on  kolesterolin pelkistymistuote ja D2-vitamiinin esiaste, joka muuttuu ultraviolettisäteilyn vaikutuksesta ergokalsiferoliksi eli D2-vitamiiniksi. 

Ergosterolia esiintyy myös monissa kasveissa ja eräillä eliöillä semiokemikaalina toimien feromonina.

## Aiheesta muualla
*PubChem: Ergosterol 
*Human Metabolome Database (HMDB): Ergosterol 
*Food Component Database (FooDB): Ergosterol 
*DrugBank: Ergosterol 
*Kyoto Encyclopedia of Genes and Genomes (KEGG): Ergosterol 
*ChemBlink: Ergosterol 
*Pherobase: Semiochemical - ergosterol 
*Dr. Duke's Phytochemical and Ethnobotanical Databases: Ergosterol
Asevarikko 3

**Asevarikko 3** oli vuoteen 2003 asti toiminut Suomen puolustusvoimien asevarikko, joka sijaitsi Vammalan Tyrväällä. Sen toimialaan kuuluivat mm.  kiväärikaliiperisten aseiden ja tykkien huolto, kunnossapito ja varastointi.

Vammalan Konepaja ja Vammaskosken tehdas sijaitsevat entisen varikon tuntumassa.

Sen organisaatioon kuului muista asevarikoista poiketen myös oma optinen huoltola ja -varasto, myöhemmin optillinen korjaamo.

Valtionrautateiden Porin rata kulki aikaisemmin varikon ja tehdasalueiden kautta.

## Historia

Varikko perustettiin Helsingissä 1918, josta se siirtyi Vammalaan vuonna 1939. Se toimi alkuvuodet Sotaministeriön käskystä nimellä  Asevarikko 1 (AV 1). 1. johtaja oli majuri Otto Havo. Tunnettu johtaja jatkosodan aikana oli jääk.evl. J. V. Rosenbröijer.

Vallisaaren yksikössä tapahtui 9. heinäkuuta 1937 vakava räjähdysonnettomuus ja laaja tulipalo, jossa henkensä menetti 12 työntekijää.

Talvisodan aikana varikon alueelle siirtyi ns. Päämaja II eli sotatalousesikunta.

Vammalan aikaisia nimiä olivat Ampumatarvikevarikko 1 (ATV 1), Ase- ja Ampumatarvikevarikko 1 (AATV 1; 1943 alk.) ja Vammalan Asevarikko (lyh. VammAseV) ja Asevarikko 3 (AseV 3).

## Toiminnan loppuajat
Kun Puolustusvoimien Materiaalilaitos 90-luvulla perustettiin tuli Vammalan Asevarikosta sen alainen joukko-osasto. Varikko lakkautettiin puolustusvoimien rationalisointitoimien myötä vuoden 2003 lopussa.
## Lähteet
* 
*